22 ຄົນເສຍຊີວິດ ຍ້ອນລະເບີດລົດ ໃນອີຣັກ
ລະເບີດລົດ 2 ຄັນ ໄດ້ເອົາຊີວິດປະຊາຊົນ 22 ຄົນ ຢູ່ນອກບ້ານພັກ ຂອງເຈົ້າແຂວງໆນຶ່ງ ໃນພາກໃຕ້ຂອງອີຣັກ.
ບັນດາເຈົ້າໜ້າທີ່ອີຣັກກ່າວວ່າ ລະເບີດລົດ 2 ຄັນໄດ້ແຕກຂຶ້ນໃນເມືອງDiwaniyah ສັງຫານປະຊາຊົນຢ່າງໜ້ອຍ 22 ຄົນແລະບາດເຈັບຕື່ມອີກ 30 ຄົນ ທາງການອີຣັກກ່າວວ່າ ການໂຈມຕີດັ່ງກ່າວໄດ້ເກີດຂຶ້ນໃນວັນອັງຄານມື້ນີ້ທີ່ດ່ານກວດກາຂອງຕໍາຫລວດແຫ່ງນຶ່ງ ຢູ່ຂ້າງນອກບ້ານພັກຂອງເຈົ້າແຂວງໃນທ້ອງຖິ່ນ ໃນເມືອງ Diwaniyah ຊຶ່ງຕັ້ງຢູ່ຫ່າງຈາກນະຄອນຫລວງກຸງແບກແດ້ດໄປທາງທິດໃຕ້ປະມານ 150 ຫລັກກິໂລແມັດ ທ່ານ Salim Hussein Alwan ເຈົ້າແຂວງ ໄດ້ຮັບຄວາມປອດໄພຈາກການໂຈມຕີດັ່ງກ່າວ ບັນດາເຈົ້າໜ້າທີ່ກ່າວວ່າ ຢ່າງໜ້ອຍມີຜູ້ວາງລະເບີດສະລະຊີບຄົນນຶ່ງພົວພັນໃນການໂຈມຕີ ຄັ້ງນີ້ ຊຶ່ງເປັນນຶ່ງໃນການວາງລະເບີດທີ່ເຮັດໃຫ້ຜູ້ຄົນເສຍຊີວິດຫລາຍບັ້ນໃນທົ່ວອີຣັກໃນວັນ ອັງຄານມື້ນີ້ ໃນແຫ່ງອື່ນໆອີກຮວມທັງໃນນະຄອນຫລວງແບກແດ໊ດ ເຫດລະເບີດໄດ້ສັງ ຫານປະຊາຊົນໄປຢ່າງໜ້ອຍ 4 ຄົນແລະບາດເຈັບຕື່ມອີກ 16 ຄົນ ຄວາມຮຸນແຮງໃນອີຣັກໄດ້ຜ່ອນລົງຢ່າງຫລວງຫລາຍຈາກລະດັບສູງສຸດໃນປີ 2006 ແລະ 2007 ນັ້ນ ເຖິງຢ່າງໃດກໍດີ ການໂຈມຕີເພີ່ມຂຶ້ນອີກໃໝ່ຮວມທັງການໂຈມຕີຫລາຍບັ້ນຕໍ່ ບັນດາເຈົ້າໜ້າທີ່ລັດຖະບານ ໄດ້ພາໃຫ້ເກີດຄວາມເປັນຫ່ວງຂຶ້ນມາກ່ຽວກັບວ່າຈະມີທາງ ເປັນໄປໄດ້ທີ່ຄວາມຮຸນແຮງຈະເພີ່ມຂຶ້ນໃນຂະນະທີ່ສະຫະລັດພວມກະກຽມທີ່ຈະຖອນກໍາ ລັງຂອງຕົນໃຫ້ໝົດພາຍໃນທ້າຍປີນີ້